
תקנות בריאות הציבור (מזון) (שאריות חומרי הדברה) (תיקון) התשס"ב-2002.


היו"ר יאיר פרץ:

	אני מתכבד לפתוח את ישיבת הוועדה. על סדר היום: תקנות בריאות הציבור (מזון) שאריות חומרי הדברה) (תיקון) התשס"ב-2002. 

אילנה מישר:

	התקנות הקיימות כוללות את הפירוט של כל שאריות חומרי ההדברה שמצויות במזון שמשווק לצרכן. את הפירוט של החומרים ואת הכמויות צריכים לעדכן לפי מה שמקובל. זה בעצם מהות התקנות.

היו"ר יאיר פרץ:

	מה זה אומר?

רינה ורסנו:

	התקנות מבוססות על שני תחומים: על צורך חקלאי ועל מדדים טוקסוקולוגיים. מבחינה חקלאית צריך כך וכך כמות לרסס. נשאר חומר מסויים בפרי. אנחנו בודקים אם השארית הזאת גורמת לנזקים או לא בהתאם למדדים הטוקסוקולוגיים שיש בידיים שלנו. אם אין צורך חקלאי אנחנו לא מאשרים את החומר.למה אנחנו זקוקים כל הזמן לעדכון של התקנה? משום שיש חומרים שיוצאים משימוש ויש חומרים שנכנסים לשימוש. אם פעם היה מותר בעגבניה, פלפל וכך הלאה, יכול להיות שהיום צריך את זה גם במוצרים אחרים. התקנה היא פרטנית, כלומר חומר מסויים לירק מסויים. בנוסף יש שינויים גם מבחינה תקינה בינלאומית.

ג'ודי וסרמן:

	לפי איזו תקינה בינלאומית?

רינה ורסנו:

	הקודקס האלמנטרי. זאת התקינה שמקובלת בסחר הבינלאומי.

היו"ר יאיר פרץ:

	האם הסיסמא שפירות וירקות זה דבר בריא היא לא נכונה?

רינה ורסנו:

	לא. במידה והחקלאים עומדים בתנאים של הריסוס, עומדים בחומרים הנכונים שמותר להם, הרמה שנקבעה לא מסכנת בריאות.

היו"ר יאיר פרץ:

	אבל קיימות שאריות של חומרי הדברה בתוך הפרי?

רינה ורסנו:

	כן. 

היו"ר יאיר פרץ:

	הריסוסים החדשים שמשתמשים בהם מקלים או מחמירים? אני יודע שכל חומרי ההדברה היום הם פחות רעילים.

מרים פרוינד:

	רוב חומרי ההדברה החדשים מתוכננים ככה שהרעילות שלהם לבני אדם יותר נמוכה מהחומרים הישנים. הם בדרך כלל עובדים על מערכות אצל חרקים או פטריות שלא קיימים אצל בני אדם. אחד הקריטריונים לאישור החומרים האלה זה גם הבטיחות שלהם לסביבה. אנחנו משתדלים מאוד שגם השאריות בסביבה תהיינה כאלה שלא ייגרמו נזקים לסביבה, כולל לבעלי חיים שנמצאים באדמה, במים ובמקומות אחרים. 

היו"ר יאיר פרץ:

	מאחר ובאתם לכאן על-מנת לשמור על בריאות הציבור, אז אין דרך אחרת אלא לאשר את התקנה. התקנה מאושרת.

הישיבה ננעלה בשעה 13:10











